b'\n_START_ARTICLE_\nPinkerton\n_START_SECTION_\nInformaci\xc3\xb3\n_START_PARAGRAPH_\nDespr\xc3\xa9s de l\'\xc3\xa8xit obtingut amb l\'\xc3\xa0lbum de debut, Rivers Cuomo va comen\xc3\xa7ar a treballar en el segon treball encara que amb un concepte molt diferent de l\'anterior. La idea original era crear un treball conceptual anomenat Songs from the Black Hole, que era una interpretaci\xc3\xb3 lliure d\'una \xc3\xb2pera. La banda va comen\xc3\xa7ar a treballar-hi posteriorment amb sessions intermitents de gravaci\xc3\xb3 que van durar tot un any entre els estius de 1995 i 1996. La idea original no va acabar de quallar i finalment, el projecte Songs from the Black Hole fou abandonat, per\xc3\xb2 la banda va incorporar diverses can\xc3\xa7ons a l\'\xc3\xa0lbum Pinkerton juntament amb altres can\xc3\xa7ons que ja havien compost anteriorment._NEWLINE_Per a la gravaci\xc3\xb3 de l\'\xc3\xa0lbum, la banda va decidir prescindir d\'un productor extern, ja que volien que l\'\xc3\xa0lbum tingu\xc3\xa9s el so que ells volien realment i no patir cap tipus d\'interfer\xc3\xa8ncia de la discogr\xc3\xa0fica. Despr\xc3\xa9s de gravar diverses can\xc3\xa7ons als Electric Lady Studios de Nova York, Cuomo va traslladar-se a Cambridge per estudiar teoria de la m\xc3\xbasica a la prestigiosa Universitat Harvard. La majoria del material el va escriure Cuomo mentre estudiava per\xc3\xb2, cal tenir en compte, que es trobava en fase de recuperaci\xc3\xb3 d\'una operaci\xc3\xb3 quir\xc3\xbargica a la cama esquerra d\'una malaltia que patia des de naixement. La dolorosa recuperaci\xc3\xb3 va causar un fort impacte en les lletres de totes les can\xc3\xa7ons que va compondre. Mentre Cuomo estudiava a Harvard, la resta de components van aprofitar aquesta \xc3\xa8poca per treballar en projectes paral\xc2\xb7lels propis: Matt Sharp amb l\'\xc3\xa0lbum de debut de The Rentals, Patrick Wilson amb The Special Goodness i Brian Bell amb Space Twins. Aprofitant les vacances d\'hivern de Cuomo a la universitat, la banda es va tornar a reagrupar per gravar m\xc3\xa9s can\xc3\xa7ons als estudis Van Nuys de Calif\xc3\xb2rnia, i despr\xc3\xa9s van tornar als respectius treballs paral\xc2\xb7lels a Weezer. Ja a l\'estiu del 1996, el grup es va tornar a reunir a Los Angeles per finalitzar el proc\xc3\xa9s de gravaci\xc3\xb3 de l\'\xc3\xa0lbum._NEWLINE_El nom de l\'\xc3\xa0lbum prov\xc3\xa9 del personatge B.F.Pinkerton de l\'\xc3\xb2pera Madama Butterfly de Giacomo Puccini. Com l\'\xc3\xb2pera, l\'\xc3\xa0lbum tamb\xc3\xa9 inclou refer\xc3\xa8ncies al Jap\xc3\xb3, tant a la gent com a la cultura des de la perspectiva d\'un foraster. Aquest treball representa una sortida del power pop original de la banda cap a sons m\xc3\xa9s foscos i aspres. La il\xc2\xb7lustraci\xc3\xb3 de la portada \xc3\xa9s una estampa anomenada Kambara yoru no yuki ("Nevada nocturna a Kambara"), una impressi\xc3\xb3 de l\'artista japon\xc3\xa8s Utagawa Hiroshige, expert en l\'art ukiyo-e. En refer\xc3\xa8ncia a Puccini, en el CD hi ha escrita una part de la lletra de l\'\xc3\xb2pera en itali\xc3\xa0. En la part interior de la caixa hi ha un mapa amb el t\xc3\xadtol "Isol Della Farfalla e Peninsola Di Cane". En el mapa hi apareix un vaixell anomenat "U.S.S. Pinkerton", l\'illa "Mykel and Carli" en al\xc2\xb7lusi\xc3\xb3 als fundadors del club de fans de Weezer, i les illes "Don Giovanni" i "Cio Cio San" en refer\xc3\xa8ncia a "Madama Butterfly"._NEWLINE_Just el dia abans de sortir a la venda, la banda i la discogr\xc3\xa0fica van rebre una ordre de restricci\xc3\xb3 temporal per part d\'una ag\xc3\xa8ncia de detectius anomenada "Pinkerton\'s Inc." per utilitzar el seu nom, i Weezer es va veure obligat a cancel\xc2\xb7lar moment\xc3\xa0niament el llan\xc3\xa7ament de l\'\xc3\xa0lbum. Gr\xc3\xa0cies al suport de la_NEWLINE_discogr\xc3\xa0fica i als motius que va donar Cuomo en el judici, la banda va poder utilitzar el nom i llan\xc3\xa7ar definitivament l\'\xc3\xa0lbum. Per a la seva promoci\xc3\xb3, Weezer va fer una gira per Austr\xc3\xa0lia, Nova Zelanda, Jap\xc3\xb3 i pels Estats Units que va tenir for\xc3\xa7a \xc3\xa8xit malgrat les males vendes de discos. Pinkerton va arribar a la posici\xc3\xb3 dinovena a la llista estatunidenca d\'\xc3\xa0lbums per\xc3\xb2 en cap moment es va acostar a les vendes del seu predecessor. La cr\xc3\xadtica va rebre l\'\xc3\xa0lbum amb opinions bastant contr\xc3\xa0ries, la majoria negatives i algunes for\xc3\xa7a dures, per\xc3\xb2 amb el pas del temps ha aconseguit una reputaci\xc3\xb3 important i alguns cr\xc3\xadtics afirmen que es tracta del seu millor treball. Malgrat el frac\xc3\xa0s comercial, Pinkerton fou certificat amb un disc d\'or l\'any 2001 i al final del 2007 havia aconseguit unes vendes superiors a 800.000 unitats. Aquest va ser l\'\xc3\xbaltim treball del baixista Matt Sharp amb Weezer. Per la cr\xc3\xadtica, aquest treball representa un dels or\xc3\xadgens del g\xc3\xa8nere emo.'